


**2024**

**Den styrkede pædagogiske læreplan**

[](https://www.google.dk/url?sa=i&rct=j&q=&esrc=s&source=images&cd=&cad=rja&uact=8&ved=2ahUKEwiA07rJx-jfAhUOZlAKHa__AZkQjRx6BAgBEAU&url=https://socialministeriet.dk/nyheder/nyhedsarkiv/2018/jul/styrket-paedagogisk-laereplan-for-dagtilbud-traeder-i-kraft/&psig=AOvVaw0CIsoWljAtvt0AJ-R6r4uj&ust=1547393246096842)Det fælles pædagogiske grundlag og de seks læreplanstemaer

**Tre centrale dele er udgangspunktet, når den pædagogiske læreplan skal udarbejdes:**

* Det fælles pædagogiske grundlag
* De seks læreplanstemaer
* Brede pædagogiske mål for sammenhængen mellem læringsmiljøet og børns læring.

**Dette er Torup Børnehaves lokale skriftlige Læreplan januar 2024**

Siden 2004 har de danske dagtilbud arbejdet med Pædagogiske Læreplaner.

I august 2018 kom den nye publikationen **"DEN STYRKEDE LÆREPLAN, RAMMER OG INDHOLD".**

Selve publikationen er 60 siders udførlig beskrivelse af et fælles pædagogisk værdigrundlag for alle danske dagtilbud. Publikationen ligger på børnehavens hjemmeside.

Det arbejde, der dagligt udføres i Torup Børnehave, tager selvfølgelig afsæt i Læreplanen.

Torup Børnehaves skriftlige Læreplan er ikke et statisk dokument, nok snarere en uendelig historie. Og den skriftlige læreplan har ingen værdi, hvis den ikke leves i hverdagen.

Den styrkede pædagogiske læreplan består af 9 elementer i det pædagogiske grundlag, 6 læreplanstemaer med hver 2 pædagogiske mål. Alle dele er vigtige og spiller sammen på kryds og tværs i børnehavens pædagogiske arbejde. Det ville blive et temmelig langt dokument, hvis vi forholder os skriftligt til alle dele. (9 gange 6 gange 2 = virkelig mange kombinationer).

Vores skriftlige læreplan er et dokument, der beskriver det fælles arbejde med dels at blive fortrolig med

Ny Styrket Læreplan og dels at fordybe os i de emner fra Læreplanen, der var størst behov for. Desuden beskrives, hvordan vi i børnehaven arbejder med refleksion og evaluering af det pædagogiske læringsmiljø.

Et billede, der indeholder træ, udendørs, plante

Automatisk genereret beskrivelse

Om Torup Børnehave:

Torup børnehave blev oprettet i 1991 af en gruppe lokale forældre.

Efter 28 år som puljeinstitution blev børnehaven privat juli 2020.

Vi har plads til max 27 børn i alderen 2,9 år til skolestart.

Personalet består af leder, 2 pædagoger på 35 t. og 2 deltidsansatte pædagogiske medhjælpere.

Vores vision, pædagogik, traditioner m.m. er beskrevet på hjemmesiden [www.torupbornehave.dk](http://www.torupbornehave.dk)

**Lokale kendetegn, styrker, udfordringer og vilkår for Torup Børnehave**

*"Udarbejdelsen af dagtilbuddets pædagogiske læreplan skal bygge på de udfordringer, styrker og kompetencer, dagtilbuddet har lokalt". (Publikationen s. 10).*

*”Formålet med, at den pædagogiske læreplan skal udarbejdes lokalt, er, at det enkelte dagtilbud ved udarbejdelse af læreplanen kan tage højde for de lokale forhold såsom den konkrete børnegruppes sammensætning (aldre, køn, handikap, kulturelle forskelle, familiebaggrunde mv.), dagtilbuddets geografiske placering, de fysiske faciliteter mv.” (Publikationen s. 9)*

* Torup Børnehave blev etableret på forældreinitiativ i 1991, og blev 1.7.2020 privat børnehave efter mange år som puljeinstitution.
* Børnehaven er normeret til 26 børn i alderen 2,9 år til skolestart, med 5 fastansatte inkl. Leder samt vikar.
* Børnehaven ligger i en lille landsby tæt på fællesarealer, natur og offentlig transport (lokalbanen).
* Børnehaven er en betydningsfuld del af et meget aktivt lokalsamfund med vokseværk.
* Børnehaven holder til i en gammel aftægtsbolig. Legepladsen er den gamle have med frugttræer.
* En stor del af børnene bor i lokalsamfundet.
* En stor del af børnene skal gå i Halsnæs Lilleskole, som er børnehavens nabo.
* Børnehaven har en lang venteliste.
* Børnehaven er altid forældrenes 1. prioritet i valg af dagtilbud.
* Siden børnehavens start i 1991 har her været et tæt forældresamarbejde, både omkring forældrenes eget barn, og omkring børnehavens fællesskab og drift. Bestyrelsen vælges hvert år i februar af og blandt forældre og er børnehavens øverste ansvarlige myndighed.
* Børnehaven har en stabil personalegruppe med lavt sygefravær.

**Arbejdet med ny Styrket Læreplan**

Siden august 2018 er Læreplanens principper og indhold gennemgået på personalemøder samt på pædagogiske dage, med det formål at få kendskab og ejerskab for Læreplanen.

Herefter udvalgte vi de emner fra det pædagogiske grundlag ud fra, hvad der var størst behov for at reflektere over. De 6 læreplanstemaer med indholdsbeskrivelser og pædagogiske mål er alle gennemgået i forhold til børnehavens egen praksis og organisering. Arbejdet med læreplanen blev henad vejen påvirket af 2 ting. Dels en privatiseringsproces fra start 2019, dels af Covid-19.

Begge dele ændrede institutionens vilkår og ressourcer på mange måder. Og arbejdet med Læreplanens indhold har været en vigtig del af processen med at definere den private institution efter privatiseringen

Så i en tid med utryghed og mange nye og ukendte opgaver er arbejdet med Læreplanen gået hånd i hånd med at prøve at bevare og genopfinde institutionens solide fundament samt værdier i helt nye rammer.

Vi valgte undervejs at koble begrebet **arbejdsglæde** på alt, hvad vi arbejder med; bidrager vores beslutninger og aktiviteter også til personalets arbejdsglæde? Arbejdsglæde påvirker vores pædagogiske arbejde positivt.

*Hvilket fundament står vi så på i dag?*

33 år efter etableringen af Torup Børnehave er vi enige om, at børnehaven står solidt på mange af de samme værdier som i starten. Her er en høj grad af forældreinvolvering og -ansvar. Økologi og bæredygtighed er en selvfølge.

**FORMÅLSBESTEMMELSE FOR DAGTILBUD**

1. *Dagtilbud skal fremme børns* *trivsel, læring, udvikling og dannelse gennem trygge og pædagogiske læringsmiljøer, hvor legen er grundlæggende, og hvor der tages udgangs­punkt i et børneperspektiv.*
2. *Dagtilbud skal i samarbejde med forældrene give børn omsorg og understøtte det enkelte barns trivsel, læring, udvikling og dannelse samt bidrage til, at børn får en god og tryg opvækst.*

*Børn i dagtilbud skal have et fysisk, psykisk og æstetisk børnemiljø, som fremmer deres trivsel, sundhed, udvikling og læring.*

*Dagtilbud skal give børn medbestemmelse, medansvar og forståelse for og oplevelse med demokrati.*

*Dagtilbud skal som led heri bidrage til at udvikle børns selvstændighed, evner til at indgå i forpligtende fællesskaber og samhørighed med og integration i det danske samfund.*

1. *Dagtilbud skal i samarbejde med forældrene sikre børn en god overgang fra hjem til dagtilbud.*
2. *Dagtilbud skal endvidere i samarbejde med forældre og skole sikre børn en god sammenhængende overgang mellem dagtilbud og fra dagtilbud til fritidstilbud og skole ved at udvikle og understøtte deres grundlæggende kompetencer og lysten til at lære.*

***Dagtilbudslovens § 7***

**DET FÆLLES PÆDAGOGISKE GRUNDLAG**

**L**æreplanen skal udarbejdes med udgangspunkt i det fælles pædagogiske grundlag, som består af:

Barnesynet, dannelse og børneperspektiv, legen, læring, børnefællesskaber, pædagogisk læringsmiljø, forældresamarbejde, børn i udsatte positioner, sammenhæng med børnehaveklassen.

Alle elementer i det pædagogiske grundlag er ligeværdige. Uanset om de er beskrevet her eller ej.

De enkelte elementer vil blive beskrevet eller revurderet, efterhånden som behovet for fordybelse opstår.

**Det pædagogiske læringsmiljø**

*▪ Det skal fremgå af den pædagogiske læreplan, hvordan det enkelte dagtilbud hele dagen etablerer et pædagogisk læringsmiljø, der med leg, planlagte vokseninitierede aktiviteter, spontane aktiviteter, børneinitierede aktiviteter samt daglige rutiner giver børnene mulighed for at trives, lære, udvikle sig og dannes.*

*▪ Det pædagogiske læringsmiljø skal tilrettelægges, så det inddrager hensynet til børnenes perspektiv og deltagelse, børnefællesskabet, børnegruppens sammensætning og børnenes forskellige forudsætninger.*

*Dagtilbudslovens § 8, stk. 3*

Læringsmiljøet skal understøtte børns trivsel, læring, udvikling og dannelse.

Læringsmiljøet skal understøtte de 6 læreplanstemaer.

***”EN GOD HVERDAG – HVER DAG”*** har været vores ”motto” i mange år.

Det betyder, at dagens aktiviteter justeres efter de aktuelle ressourcemæssige vilkår.

Vi vil altid vælge en realistisk mulighed for nærvær – og samvær – gennem dagen.

**PERSONALET**s adfærd skaber læringsmiljøet via refleksion, observationer, sprogbrug og handling.

Det handler om at se udvikling og læring ind i alle gøremål - HELE DAGEN, herunder i rutinesituationer (modtagelse og farvel, garderobe, frokost, bleskift, toiletbesøg) samt i planlagte vokseninitierede aktiviteter og i børneinitieret leg.

Vores erfaring er, at der er rige lærings- og udviklingsmuligheder i alle de daglige, kendte og trygge rutinesituationerne. Da de er der hver dag, er det muligt for barnet – selvfølgelig med tryg hjælp, opmuntring og deltagelse fra personalet - at øve sig i en kendt kontekst, og at opleve, hvordan man udvikler sig og lærer. Det kan dreje sig om selvhjulpenhed, sproglige kompetencer, samarbejde, motoriske færdigheder m.m.

**ORGANISERING:** Vi tilstræber løbende at skabe en struktur, der matcher behovet i den aktuelle børnegruppe: hvordan organiseres hverdagen, hvornår er her flest børn og dermed også mest personale, hvilken inddeling i børnegrupper tilgodeser den aktuelle børnegruppes trivsel og udvikling bedst. Kan vi udnytte personaleressourcer bedre ved at ændre på organiseringen?

Det betyder, at personalet skal være parat til at ændre en tidligere velfungerende struktur og organisering til en anden, når børnegruppens behov ændrer sig, fx i perioder med nye børn eller børn med særlige behov.

**DE FYSISKE RAMMER** (= den 3. pædagog) påvirker læringsmiljøet.

Huset, vi bor i, er ikke stort, og nogle rum skal kunne rumme mange formål.

Læringsrummene ude og inde understøtter barnets behov for leg, fordybelse, nysgerrighed fantasi og initiativ.

For at børnene kan fordele sig bedst muligt i mindre grupper, inviteres de til at bruge hele huset, også garderoben og reposen samt til at bruge haven/uderummet.

Flytbare reoler gør det muligt hurtigt at ændre på indretningen, og inddele rummene enten til små afskærmede legerum eller til at skabe et stort gulvareal til fx yoga og samling.

**Barnesynet**

*”Det at være barn har en værdi i sig selv. Børn skal ikke alene forberedes på at blive voksne, men også støttes og værdsættes i de første år.”* *(Fra: Den styrkede pædagogiske læreplan. Rammer og indhold)*

*-* Det er de voksne, der skal vise børn verden

- De voksne er barnets adgang til verden

- Det er barnet, der viser de voksne, hvor det er spændende at gå hen i verden

*Fra bogen ”Børns fortællinger” af Vicki Sieling*

Barnet og den voksne er ligeværdige personer

Vi vil barnet det bedste – vil hjælpe og støtte barnet i at blive den bedste udgave af sig selv.

Vi ved, at børn har brug for:

* En kærlig velkomst og hjælp til at sige farvel.
* Adgang til voksne, de er trygge ved.
* Mulighed for at være sammen med andre børn i mindre grupper – med en voksen tæt på.
* Mulighed for at danne og bevare venskaber.
* Mulighed for kram og tæt fysisk kontakt.
* AT vi er med til at regulere dem og at afstemme deres følelser ved at italesætte det og med fysisk kontakt.

Vi ved, at det får de i Torup Børnehave.

I Torup Børnehave værner vi om det gode børneliv.

Og balancerer mellem barnet som en vigtig del af fællesskabet og barnet som unikt.

Barnet skal hver dag mødes af omsorgsfulde, lydhøre og nysgerrige voksne, som ser og vil barnet, som den unikke person, barnet er. Og som en betydningsfuld del af fællesskabet.

Barnet har ret til at være barn, og vil i børnehaven opleve nærvær, tryghed, omsorg, glæde og mulighed for masser af leg.

Vi prioriterer at skabe gode rammer for samspil og trygge relationer.

Mennesket er socialt, og vi ved, at det er i relationen, at vi lever, lærer og udvikler os.

Det gode børneliv skabes der, hvor man er en nødvendig del af et fællesskab, og hvor man føler sig set og anerkendt, som det unikke menneske man er. Her har barnet mulighed for at erfare og udvikle sig, samt være med til at forme og bidrage til fællesskabet.

I børnehaven møder vi barnet med positive forventninger, og barnets udvikling understøttes i et læringsmiljø, der tager udgangspunkt i den aktuelle børnegruppes interesser og behov.

**Dannelse og børneperspektiv**

*Børn på fx 2 år og 4 år skal høres og tages alvorligt som led i starten på en dannelsesproces og demokratisk forståelse. Dannelse, ligestilling og demokrati skal medtænkes i det daglige pædagogiske arbejde, så børnene oplever at have indflydelse på udformning af dagligdagen og aktiviteterne uanset baggrund, køn, alder og kultur. Det pædagogiske personale i dagtilbuddet skal invitere barnet til at være aktivt deltagende, så barnet selv er med til at skabe sin læring og konkrete deltagelse i demokratiske sammenhænge, som personalet er ansvarligt for at skabe.* (Den styrkede pædagogiske læreplan. Rammer og indhold)

Dannelse er en dybere form for læring. Det er en læreproces hvor barnets egne erfaringer lagres, hvor værdier opstår og danner grobund for barnets personlighedsdannelse. Barnet dannes ikke alene. Dannelse foregår i samspil med andre.

Børnehaven er et af barnets første møder med det demokratiske fællesskab. Her er der gennem dagen rige muligheder for at øve sig i og gøre sig erfaringer med at være kritisk, samarbejdende, modarbejdende, løse opgaver, tage ansvar, argumentere, tage hensyn:

- I garderoben, når vi har samling, ved måltidet, i den planlagte aktivitet, i legen, når vi skal ud, i køen.

Det er vores opgave at skabe et trygt og anerkendende miljø, hvor barnet får hjælp til, mulighed for, lyst og mod til at udtrykke meninger og følelser. Og hvor vi lytter og helhjertet prøver at forstå. Sammen med børnene, udforsker vi det at kunne se ind i sig selv og ud mod omverdenen.

Vi vil gerne skabe et miljø, hvor børnene får mulighed for og lyst til at ytre deres ønsker omkring deres hverdag. Det kan være, hvornår de har lyst til at spise, hvad, hvor og med hvem de har lyst til at lege, hvilket legetøj skal være til rådighed, også hvad der angår nyt indkøb, hvordan skal legen foregå og hvem er med til legen.

Kan jeg gå ind, når de andre er ude? Kan jeg trække mig, når vi er mange?

Vi bestræber os på at give børnene mulighed for at have medbestemmelse og medindflydelse.

Og er opmærksomme på, at dette af ressourcemæssige og organisatoriske årsager til tider kan være vanskeligt at gøre fuldt ud; er vi voksne nok, til at børnene kan være med til at bestemme, hvor de skal være, og hvad de skal lave? Men vi prøver.

. Vi arbejder med kønsorienteret pædagogik. I Torup Børnehaven skal man have lov til at være lige præcis den man ønsker at være, uanset køn, religion mm.

**Børn i udsatte positioner**

Vores definition på, hvilke børn der kan være i udsat position:

Børn med fysisk og/eller psykisk funktionsnedsættelse, børn fra familier med svag socioøkonomisk baggrund, børn med adfærdsmæssige udfordringer, børn fra familier, hvor der opstår kriser som fx sygdom, skilsmisse, dødsfald. Et barn i udsat position er i risiko for at få sine udviklingsmuligheder begrænset samt for at komme til stå udenfor fællesskabet.

Alle børn skal have mulighed for at føle sig som en betydningsfuld del af fællesskabet.

Alle børn har brug for et miljø, som fremmer deres trivsel, læring, udvikling og dannelse

Og for nogle børn kræver det en større indsats end for andre.

**DETTE GØR VI:**

Vi justerer læringsmiljøet, så det giver barnet deltagelsesmuligheder, samt mulighed for at kunne tage en pause.

Vi søger viden, deltager i uddannelse/kurser eller inviterer undervisere ind. Vi arbejder med følsesmæssig udvikling og træner selvregulering. Vi arbejder med pauser, sansearbejde, regulering. Vi arbejder med høj og lav arousel, det er den voksen der er en rollemodel og hjælper og guider barnet. Vi arbejder med Neuroaffektiv udviklingspsykologi, Sunshine Cirkels, Heltetræning, rytmik mm., hvor vi arbejder med relationer, selvregulering af følelser og adfærd. Vi har fokus på børnenes nervesystemet.

Vi indhenter viden om barnet, dets situation og ressourcer gennem samtaler med forældre samt ved overlevering fra anden institution

**Tværprofessionelt samarbejde.**

Skønner vi, at et barn ikke kan ”nøjes med” det, vi formår i institutionen, søger vi hjælp.

Vi har et udmærket samarbejde med kommunens PPR.

Vi holder med jævne mellemrum kontaktmøder. Vi samarbejder med psykolog, specialpædagogisk konsulent, ergoterapeut, fysioterapeut, talepædagog og ved behov en familiesagsbehandler uformelt kan lufte bekymringer og få svar på spørgsmål. Vi har også ansat en ressourcepædagog vi kan sparre med.

Da institutionen ligger i en gammel aftægtsbolig med trapper og smalle døre, vil der være børn med fysiske handicaps, som vi ikke kan modtage

**Forældresamarbejdet**

Da Torup Børnehave er en privat institution er den forældrevalgte bestyrelse børnehavens øverste ansvarlige myndighed.

Forældrenes engagement, interesse og deltagelse er en selvfølgelig og vigtig del af den energi, der kendetegner Torup Børnehave. Forældrene er involverede i mange praktiske opgaver samt arrangementer, der understreger forældrefællesskabet. Hver fredag er en forælder på arbejde. Dette bidrager til at forældrene kender og forstår den pædagogiske praksis, og samt lærer børnefællesskabet at kende.

**ØVRIGE KRAV TIL DEN PÆDAGOGISKE LÆREPLAN**

**Inddragelse af lokalsamfundet**

Torup Børnehave er en naturlig og synlig del af et meget aktivt lokalsamfund med vokseværk

Her bor omkring 300 mennesker, heraf over halvdelen i Økosamfundet Dyssekilde, den økologiske landsby. I Torup er der masser af liv; vi har Lilleskole, forsamlingshus, kirke, café, butikker, bageri, kunstnere, selvstændige erhvervsdrivende og klinikker. Og selvfølgelig en Børnehave.

Torup er et attraktivt sted at flytte til. Og når man flytter hertil, er der et stort ønske om at børnene kan blive passet lokalt.

Børnehaven benytter sig af de mange muligheder, der er lokalt: landsbytorvet, lokaltoget, forsamlingshuset, den lokale boldbane, kunstudstillinger ”under Brugsen” og ØD (den økologiske samfund Dyssekilde.

**Arbejdet med det fysiske, psykiske og æstetiske børnemiljø**

Det er vores mål i TB at skabe bedst muligt fysiske, psykiske og æstetiske børnemiljøer.

**Det fysiske børnemiljø**

**Støjforhold:** Vi arbejder på at sænke støjniveauet, da det er stressende og usundt.

Vi bruger øremeter, der viser hvornår støjen er for høj, deler børnene i mindre grupper fordelt i huset, hvor det er muligt, prøver at huske at stå tæt, når vi taler sammen (både børn og voksne).

De støjende lege flyttes så vidt muligt udenfor. Vi hjælper børnene i ro.

Vi har sat gardiner op, har små tæpper på gulvet, hvor man kan lege med larmende duplo klodser og opfordrer børn og voksne til at benytte bløde inde sko.

**Pladsforhold:** Vi bor i et lille hus, så der bliver tænkt mange funktioner ind i de enkelte rum.; vilde lege prøver vi at holde udendørs, ro og fordybelse, motoriske lege, kreativitet.

Vi søger at fordele børnene i hele huset. Og ændrer på indretning og inventar efter behov og til inspiration.

Vi arbejder med at gøre uderummet/legepladsen attraktiv og inspirerende. Der er mulighed for at mange aktiviteter kan både foregå ude og inde.

**Hygiejne:** Mange børn og voksne i samme rum kan være en bakteriebombe.

Vi lufter ud ofte, øver håndvask med børnene, holder toiletterne rene, vasker overflader.

Børnene er ude hver dag, ofte flere gange eller hele dagen.

**Det psykiske børnemiljø**

Vi har fokus på at skabe et godt psykisk børnemiljø i TB.

Personalet er rollemodeller for børnene, og vi bestræber os på at være respektfulde over for hinanden og løse konflikter på en hensigtsmæssig måde.

Det er vores mål at indgå i et positivt, empatisk og indlevende samspil med børnene, at være lydhøre overfor børnenes ønsker om deres hverdag.

Den nære og gode relation vægtes højt, og fokus er på arbejdet med relationer i alle aktiviteter; vi benytter os i perioder af konkrete metoder som “sig ja”, “den rare stol”, legegrupper, børnemøder, forhandlings lege (legen handler om at bygge legen op, forhandle og ofte smutte fra legen og finder på noget anden), samlinger om emnet, “tegn din ven”, billedbøger om emnet legegrupper, ture og spisegrupper med udvalgte børn.

Vi har taget stilling til at hvordan vi håndterer vi er normkritiske og kønsreflekterede, vi har udformet en politik, som er offentliggjort på vores hjemmeside.

Vi arbejder med inklusion; alle børn skal føle sig som en værdifuld del af fællesskabet.

Vi er opmærksomme på, hvordan børnene taler og er over for hinanden, vi taler om empati og følelser gennem emneorienterede samtaler, individuelt og i grupper, bl.a. gennem samlinger, hverdagssamtaler og børnemøder.

Det er vores mål at have respektfuld relation med forældrene og indgår i dialog med forældrene til trivselssamtaler og i hverdagssnak.

**Det æstetiske børnemiljø**

Både ude og inde søger vi at skabe miljøer der fremmer børnenes lyst til at udfolde sig.

Børnehaven er placeret i en gammel villa, hvilket giver en hjemlig stemning. Vi arbejder på at have en rolig stemning i huset, og overvejer nøje farvepaletten på udsmykning for at skabe rolige omgivelser.

Vi prøver at begrænse stimuli i det fysiske miljø, for også at imødekomme det sensitive barn.

Fx er personalets materialer placeret i et lukket skab.

Vi har dog valgt at bevare husets “Jungle”; et smukt vægmaleri på trappe og repos, udført af en kunstner. Maleriet inspirerer til gode lege. Børnehaven har to indendørs gynger, som understøtter børns sanser og motoriske udvikling.

Børnenes egne æstetiske produktioner udstilles i bh.

Legetøj og bøger er tilgængelige og i børnehøjde. Bøgerne er kilden til børnenes æstetiske udvikling. Vi bestræber os for at købe legetøj af god kvalitet og æstetisk høj værdi, primært i træ.

Billedbogen betragtes som et æstetisk værk.

Opbevares det i kurve/kasser, er de markeret med et billede og navn, så det er tydeligt for børnene, hvad de indeholder. Det er vores mål at skabe gode lege/lære miljøer, ved at indrette store og små lege-øer, som indbyder til leg.

Vi arbejder løbende på at forbedre udemiljøet. Og ønsker at genindføre et legepladsudvalg, hvor forældre og personalet deltager. Legepladsen er udsmykket med 3 store malerier.

Der er god variation af blomster og buske på legepladsen, som giver liv til insekter, pynter og skaber rige muligheder for børnenes udendørs lege. Her er æbletræer, blomsterbede, plantekasser til grøntsager, krukker med blomster, samt bærbuske børnene frit kan spise fra.

Børnehavens legeplads rummer også en bålplads, 2 legehuse, et gyngestativ, en tarzansti, et legestativ med en rutsjebane og en lille klatrevæg, et klatretræ, træhule, samt 2 små kørebaner til at cykle på.

Der er opsat stolper til de 3 vejrbestandige hængekøjer. Det gamle cykelskur er blevet overdækket opholdsrum med borde og bænke i lærk, samt hylder til opbevaring.

**DE SEKS LÆREPLANSTEMAER**

*Den pædagogiske læreplan skal udarbejdes med udgangspunkt i seks læreplanstemaer.*

*Der er fastsat 2 pædagogiske mål for hvert læreplanstema. 2 mål der udtrykker sammenhængen mellem det pædagogiske læringsmiljø og børns trivsel, læring, udvikling og dannelse.*

*Det enkelte læreplanstema skal ikke ses og forstås isoleret, men i sammenhæng med de andre læreplanstemaer****.***

Da der allerede er beskrevet 2 mål for hvert tema, beskrives kort, hvorledes vi opfylder målene. Og meget er også beskrevet i det fælles pædagogiske grundlag

**Alsidig personlig udvikling**

*Pædagogiske mål:*

*1. Det pædagogiske læringsmiljø skal understøtte, at alle børn udfolder, udforsker og erfarer sig selv og hinanden på både kendte og nye måder og får tillid til egne potentialer. Dette skal ske på tværs af blandt andet alder, køn samt social og kulturel baggrund.*

*2. Det pædagogiske læringsmiljø skal understøtte samspil og tilknytning mellem børn og det pædagogiske personale og børn imellem. Det skal være præget af omsorg, tryghed og nysgerrighed, så alle børn udvikler engagement, livsduelighed, gåpåmod og kompetencer til deltagelse i fællesskaber. Dette gælder også i situationer, der kræver fordybelse, vedholdenhed og prioritering.*

***DET GØR VI:***

Skal barnet have mulighed for at udfordres og udfolde sig er det en forudsætning, at det møder et trygt og omsorgsfuldt miljø.

**Tryghed og omsorg**

* Formøder: Forældrene inviteres til et møde inden barnet starter. Her taler vi om vores samarbejde i børnehaven samt om hvordan vi sammen skaber den bedste start for barnet.
* Indkøring: vi har primært fokus på at skabe trygge rammer og en tæt relation til det pædagogiske personale, og senere til de jævnaldrende i børnegruppen.
* Samarbejds- og trivselssamtaler med forældrene gennem børnehavetiden.
* Fredagsforældre: at der hver fredag er en forælder på arbejde, skaber et trygt miljø, hvor børn og forældre kender hinanden, og hvor forældrene kender og forstår børnehavens pædagogik og arbejde med relationer.

**Livsduelighed og demokratisk dannelse**

I Torup Børnehave vil vi skabe et pædagogisk miljø, hvor alle børn kan føle sig hørt og respekteret.

Vi vil gerne tilkendegive, at vi forstår og hører børnenes ønsker, så de føler sig set og anerkendt som værdifulde. Samtidigt arbejder det pædagogiske personale med barnets forståelse for at kunne sætte sine behov til side, til fordel for fællesskabet. Vi ændrer på struktur og organisering efter den aktuelle børnegruppe og børnenes behov.

Når det overhovedet er muligt og forsvarligt, kan børnene:

* Spise når de er sultne.
* Trække ind i fred og ro, hvis fx alle er på legepladsen.
* Vælge hvilke aktiviteter de ville indgå, og hvilket legetøj de skal bruge.
* Være med til at ønske og vælge nye anskaffelser.

**Nysgerrighed og engagement.**

Vi præsenterer børnene for et rigt udvalg af aktiviteter og skaber fælles oplevelser, som udvikler det enkelte barn i fællesskabet med andre. Disse understøtter og udvider barnets erfaringsverden og livsudfoldelse.

* Den daglige samling.
* Aktiviteter som rytmik, bevægelse, yoga, Sunshine Circles, Heltetræning i børnehaven eller i forsamlingshuset.
* Årstidsfesterne med temaugerne, kreative aktiviteter, sange og forventningens glæde knyttet til det kendte.
* Udforskning af lokalsamfundet.
* Ture til by, strand, bibliotek, legepladser, biograf, teater m.m.

**Leg og deltagerkompetence**

Legen er et centralt element. Gennem legen kan børnene udfolde sig, afprøve deres roller, så som iagttagende, igangsættende og initiativtagende, styrende og afholdende mm. Det er også i legen, at børnene bliver medskabere af deres egen verden og kultur.

Personalet understøtter legen. Enten ved at

* Hjælpe med den fysiske indretning.
* Lære at forhandle igennem leg.
* Bruge deres kreativitet og fantasi.
* Skærme mod forstyrrelser.
* Deltage med gode ideer.
* Invitere andre børn.
* Vejlede, lytte og støtte i konflikter. Hjælpe med at udtrykke og håndtere følelser.
* Cykelfri dage så børnene får mulighed for at bruge deres fantasi.

**Social udvikling**

*De to pædagogiske mål er følgende:*

*1. Det pædagogiske læringsmiljø skal understøtte, at alle børn trives og indgår i sociale fællesskaber, og at alle børn udvikler empati og relationer.*

*2. Det pædagogiske læringsmiljø skal understøtte fællesskaber, hvor forskellighed ses som en ressource, og som bidrager til demokratisk dannelse.*

***DET GØR VI:***

En stor del af det, der er beskrevet under alsidig personlig udvikling, gælder også her.

En vigtig del af vores kerneopgave handler om inklusion; om at alle børn får mulighed for at føle sig som en vigtig del af fællesskabet og trives. Og om empati og relationer.

Vi ser hverdagen i børnehaven som en evig træning i sociale kompetencer.

Personalet er rollemodeller. De skal se og udnytte alle de situationer der opstår til at ”træne” samarbejde og empati sammen med børnene. Både de rutineprægede hverdagsaktiviteter og de planlagte aktiviteter.

* Vi ha fokus på at tilpasse aktiviteter til barnets udviklingstrin og formåen.
* Vi justerer vores aktiviteter, så alle om muligt kan finde deres plads i fællesskabet.
* Vi bestræber os for at tilbyde en bred vifte af aktiviteter, og værner om børnenes egne initiativer.

**Kommunikation og sprog**

*De to pædagogiske mål er følgende:*

*1. Det pædagogiske læringsmiljø skal understøtte, at alle børn udvikler sprog, der bidrager til, at børnene kan forstå sig selv, hinanden og deres omverden.*

*2. Det pædagogiske læringsmiljø skal understøtte, at alle børn opnår erfaringer med at kommunikere og sprogliggøre tanker, behov og ideer, som børnene kan anvende i sociale fællesskaber.*

***DET GØR VI:***

I samspil med det pædagogiske personale lærer børnene at udtrykke sig og får mod på at fortælle om det, der optager dem mest.

* Personalet er opmærksomme på egen kommunikation.
* I børnehøjde hænger iøjnefaldende opslag med bogstaver, rim og remser til stimulation af og leg med sproget
* Dialog og nysgerrige spørgsmål, fremfor spørgsmål der kun kræver ja eller nej.
* Understøtter børnenes sproglige forsøg i de nære relationer børn imellem.
* Benytter hverdags- og rutineaktiviteter til at understøtte den sproglige udvikling gennem samtale og dialog om hverdags gøremål mm.
* Læser bøger med børnene HVER DAG. Vi benytter flere eksemplarer af samme bog (fra ”Bogglad” forløb i Halsnæs Kommune).
* Igangsætter aktiviteter med fokus på sproglige udvikling:

dialogisk læsning individuelt og i grupper, Læseleg, historiefortælling ved årstidsfester, teaterbesøg, samlinger med sprogstimulering, fx mundmotoriske øvelser, rim og remser, sang mm.

* I børnehaven er der adgang skrive-, tegneredskaber og papir.
* Indkøber bøger af høj kvalitet, som børnene har adgang til; billedbøger, rim og remser, eventyr og fortællinger, bøger uden tekst, bøger til alle aldre.
* Forældrene tilbydes bogposer til hjemlån.
* Vi anvender også lydbøger.

**Krop, sanser og bevægelse**

*De to pædagogiske mål er følgende:*

*1. Det pædagogiske læringsmiljø skal understøtte, at alle børn udforsker og eksperimenterer med mange forskellige måder at bruge kroppen på.*

*2. Det pædagogiske læringsmiljø skal understøtte, at alle børn oplever krops- og bevægelsesglæde både i ro og i aktivitet, så børnene bliver fortrolige med deres krop, herunder kropslige fornemmelser, kroppens funktioner, sanser og forskellige former for bevægelse.*

***DET GØR VI:***

Barnet oplever omverden med sin krop og via sine sanser. Anerkendende og opmuntrende tilgang til børnenes egne kropslige/sanselige eksperimenter er en vigtig del af det pædagogiske miljø.

Det er vores mål at skabe et pædagogisk miljø ude og inde, hvor alle barnets sanser bliver udfordret, og børnene har lyst til at udfordre sig selv motorisk.

**Inde:**

* Børnehaven har 2 etager, så børnene lærer at gå på trappe
* På reposen på 1. sal har vi 2 gynger.
* Børnene har mulighed for at tumle på madrasser, gå på trædesten, lave forhindringsbaner i det meste af huset.
* Det er muligt at skabe rum til ro og fordybelse, med/uden musik
* Vi tilbyder yoga, heltetræning, dans og bevægelse enten i eget hus eller i Forsamlingshuset og Fælleshuset ved siden af børnehaven.
* Vi har kasser med tangles som kan skabe ro og velvære ved behov.

**På legeplads/i haven** kan børnene udfolde sig på /med sandkasse, gynger, hængekøjer, klatretræ, legestativ, huler, bålplads, blomsterkasser, ukrudt, krydderurter, cykler, en bakke.

De største børn eksperimenterer med at klatre op på legeskuret.

Børnehaven er desuden nabo til 2 store legepladser og en boldbane.

**Natur, udeliv og science**

*De to pædagogiske mål er følgende:*

*1. Det pædagogiske læringsmiljø skal understøtte, at alle børn får konkrete erfaringer med naturen, som udvikler deres nysgerrighed og lyst til at udforske naturen, som giver børnene mulighed for at opleve menneskets forbundethed med naturen, og som giver børnene en begyndende forståelse for betydningen af en bæredygtig udvikling.*

*2. Det pædagogiske læringsmiljø skal understøtte, at alle børn aktivt observerer og undersøger naturfænomener i deres omverden, så børnene får erfaringer med at genkende og udtrykke sig om årsag, virkning og sammenhænge, herunder en begyndende matematisk opmærksomhed.*

***DET GØR VI:***

Torup Børnehave er placeret i en lille landsby, omgivet af marker og enge.

Naturen er en del af det pædagogiske læringsmiljø. Vi har fokus på økologi og bæredygtighed.

Der er landbrug, og vi er nabo til en landmand, som vil besøger i høsttiden. Strand, skov og by med havnemiljø er i togafstand. Børnehave er nabo til den økologisk samfund/landsby Dyssekilde, med en søer, en mark, et lille dyrehold og en vindmølle.

* Årets gang illustreres tydeligt gennem årstidsfesterne som alle inddrager naturen.
* Vi er ude hver dag hele året, og oplever årstiderne og skiftende vejrfænomener.
* Vi besøger nærmiljøet ofte og gennem hele året.
* Vi deltager i Danmarks naturfredningsforenings affaldsindsamling.
* Vi samler affald, når vi er ude i naturen.
* Vi sorterer affald i hverdagen.
* Vores have er fuld af naturfænomener: sod, vand, sand, jord, pinde, grene, insekter, orme, visne blade, træer og frugtbuske. Her eksperimenteres og blandes, røres mudder og bages sandkager til mudderkøkkenet.
* De kommende skolebørn har arbejdet med eksperimenter.
* På halvmuren hænger plakater med insekter og krybdyr. Ellers findes oplysninger på nettet.

I 2017 lavede bestyrelse og leder pjecen ”Bæredygtig børnehave”, hvor børnehaven beskrives ud fra det bæredygtige perspektiv.

**Kultur, æstetik og fællesskab**

*De to pædagogiske mål er følgende:*

*1. Det pædagogiske læringsmiljø skal understøtte, at alle børn indgår i ligeværdige og forskellige former for fællesskaber, hvor de oplever egne og andres kulturelle baggrunde, normer, traditioner og værdier.*

*2. Det pædagogiske læringsmiljø skal understøtte, at alle børn får mange forskellige kulturelle oplevelser, både som tilskuere og aktive deltagere, som stimulerer børnenes engagement, fantasi, kreativitet og nysgerrighed, og at børnene får erfaringer med at anvende forskellige materialer, redskaber og medier.*

***DET GØR VI:***

Det er vores mål at skabe et pædagogisk læringsmiljø, hvor alle børn, uanset deres social baggrund, køn og alder, møder kultur og æstetiske udtryksformer. Således har de mulighed for at udvikle deres kreativitet og fantasi.

* Traditionerne med årstidsfester og emneuger byder på æstetiske og kulturelle oplevelser, såsom sang, drama, tegning og malerkunst mm. Her er børnene deltagere i og medskabere af børnehavens kultur, samt får kendskab til den danske kultur.
* Planlagte besøg til de kulturelle institutioner i lokalsamfundet, Torup kirke, Kældergalleriet, Lilleskolens arrangementer, biblioteket, biografer, Gjethuset mm.
* Kreative værksteder.
* legepladsen bugner med muligheder for æstetisk/sanseoplevelse og udfoldelse. Her bygges med sand, jord og andre naturmaterialer, hvor kreative processer udspiller sig frit.
* På tegnebordet ligger papir, blyanter fremme.
* Anskuelse af billedbøger som kulturelt værk.
* Læseleg, hvor læsning af en bog ledsages af kreativitet.

**FÆLLESSKABET –** at være sammen om noget, at føle samhørighed og have ansvar og forpligtigelse

I landsbyen Torup er fællesskabet stærkt og vigtigt. Beboerne står sammen om at værne om det, de har og om at skabe nyt til alles bedste. Dette inspirerer.

I børnehaven arbejder vi på at tydeliggøre dette, at vi – børn, personale og forældre - har noget værdifuldt, som vi sammen dels skal værne om/passe på, dels skal videreudvikle. Forældrefællesskabet er vigtigt for børnehavens værdier og succes. Bestyrelsen er børnehavens øverste ansvarlige myndighed, og vælges af og blandt forældrene.

Børnene oplever – og lærer af - forældrefællesskabet via fredagsforældrene, arbejdslørdage, fester. Der laves desuden mange legeaftaler.

**EVALUERINGS- OG REFLEKSIONSKULTUR**

Hvordan arbejder vi i børnehaven med refleksion og evaluering af det pædagogiske læringsmiljø, med de vilkår og ressourcer der er.

Den skriftlige læreplan vil som minimum blive evalueret hvert andet år.

Det er dog hensigten at evaluere elementerne samt tilføje nyt over året.

1 gang om året på en pædagogisk dag måler vi temperaturen på, hvor vi er i forhold til læreplanen og drøfter om der er temaer, der kræver ekstra opmærksomhed

Praksis evalueres hele tiden på mange måder:

* I løbet af dage, når situationer opstår.
* På det daglige morgenmøde, hvor der gives beskeder, fordeles praktiske opgaver og hvor vi deler informationer om børn, deler oplevelser fra dagen før, sjove oplevelser, undren m.m.
* På pædagogiske møder ca. hver 4. uge.
* På personalemøderne hver 4. uge.
* På 2 pædagogiske dage om året.

Vi reflekterer løbende over vores daglige praksis. Personalet er generelt nysgerrige på, hvordan børnene trives og udvikles, i de rammer vi sætter, og gode til at reflektere og få sat handling bag straks.

**Inddragelse af forældrebestyrelsen**

Bestyrelsen bliver informeret løbende.

2024